SKRIFTLIG FORESPØRGSEL P-0769/00

af Maria Carrilho (PSE) til Kommissionen

(9. marts 2000)

Om: Mozambique

Det er på nuværende tidspunkt endnu ikke muligt at bedømme omfanget af den katastrofe, der har ramt Mozambique og dets befolkning. Dette gælder ikke kun i umiddelbar fremtid, hvor spørgsmålet om overlevelse har absolut førsteprioritet, men også fremover, under genopbygningen, hvor det vil være vigtigt at genskabe forhåbningerne og stille Mozambiques befolkning de midler til rådighed, som de skal bruge for igen at slå ind på den kurs, der hidtil har haft så positive resultater for landets udvikling.

1. Hvordan agter Kommissionen, som omgående reagerede ved at sende katastrofehjælp, at sikre overgangen fra denne fase til genopbygningsfasen?

2. Hvilke materielle og organisatoriske midler agter den at stille til rådighed under genopbygningsfasen, og, hvis dette er muligt, i hvilket tidsrum?

Svar afgivet på Kommissionens vegne af Poul Nielson

(17. april 2000)

Kommissionens intervention gennem Det Europæiske Fællesskabs Kontor for Humanitær Bistand (ECHO) i den nødsituation, som oversvømmelserne i Mozambique har forårsaget, forventes at fortsætte i mindst seks måneder. Aktiviteterne bygger på en strategi, der falder i to faser: i første fase sigtes der i første række mod at skaffe husly, vand og sanitet samt sundhedspleje til de mest udsatte befolkningsgrupper, der er blevet fordrevet af oversvømmelserne; i anden fase (som på nogle områder kommer til at forløbe side og side med første fase) vil der blive sat ind på at genetablere disse befolkningsgrupper sammen med levering af frø til udsæd og landbrugsredskaber og mindre projekter for rehabilitering af væsentlig sundhedsinfrastruktur.

Kommissionens partnere satte ind på stedet straks fra krisens begyndelse, og der blev i februar 2000 udsendt en ledende specialist til Maputo til at vurdere de humanitære behov og til at koordinere Kommissionens nødhjælps- og genetableringsstrategi med det nationale institut for krisestyring (INGC), delegationen og medlemsstaternes repræsentationer på stedet. Der er siden udsendt endnu en teknisk ekspert til Mozambique til at føre tilsyn med gennemførelsen af den af Kommissionen finansierede bistand og til at varetage koordinationen og sørge for en gnidningsløs overdragelse af rehabiliterings- og udviklingsaktiviteterne. Der vil desuden blive ansat en ekstra tjenestemand på delegationen til at hjælpe med den praktiske gennemførelse af Kommissionens intervention i genopbygningsfasen.

Kommissionen er ganske klar over, at det er vigtigt at sørge for en glat overgang fra nødhjælp og genetablering til rehabilitering og udvikling. Der er nedsat en Mozambique-taskforce til at varetage en nær koordination mellem ECHO og Generaldirektoratet for Udvikling og den fælles tjeneste for de eksterne forbindelser, og denne hjælper aktivt delegationen i Maputo med at fastlægge en sammenhængende og alsidig strategi for intervention. Strategien, som vil blive præsenteret på donorkonferencen, der skal finde sted inden udgangen af april 2000, vil blive baseret på et globalt overblik over situationen i de berørte områder og på resultaterne af de vurderinger af sektorbehov, der i øjeblikket foretages i Mozambique.

Med hensyn til finansielle ressourcer er der allerede stillet nødhjælpsfinansiering på 4,15 mio. EUR til rådighed for Mozambique, og der vil snarest blive truffet afgørelse om endnu 5,58 mio. EUR. Kommissæren for udvikling og humanitær bistand har desuden givet løfte om et indledende beløb på 21 mio. EUR i yderligere midler til rehabiliteringsfasen med mulighed for endnu flere ressourcer, når behovene er blevet opgjort. Kommissionen vil bevilge sine finansieringsmidler til rehabiliteringen i nær koordination med medlemsstaterne og andre donorer.

Kommissionen er også i færd med sammen med Mozambiques regering og Verdensbanken at anslå behovet for yderligere budgetstøtte i 2000 og 2001. Kommissionen vil om kort tid få forelagt forslag om hjælp til landet til at opretholde den makroøkonomiske stabilitet. Der vil hertil kunne afsættes yderligere ressourcer på indtil 15 mio. EUR.

Ellers fortsætter Kommissionen med sit normale udviklingsprogram, hvorfra der ikke er taget midler. Udbetalingerne er tværtimod blevet fremskyndet og forventes at nå op på 150 mio. EUR sammenlignet med 100 mio. EUR i 1999.

Kommissionens intervention i nødhjælps- og genetableringsfasen forventes at fortsætte i mindst seks måneder. Kommissionen er nu i færd med at fastlægge sin interventionsstrategi for genopbygningsfasen, som skal sammenkobles med nødhjælpsoperationerne, således at der kan sikres en uafbrudt bistandsstrøm.